同餘杭尉江仲嘉褒道人陳祖德良孫遊洞霄宫
作者：程俱
朝代：宋

paragraphs: 太湖隱吏迂且頑，手扳柱頰看西山。
筆床茶竈向何許，往來洞庭林屋間。
舊聞西門徹懸霤，故整煙艇尋苕川。
却驚天柱矗雲表，勢與太華爭擎天。
幅巾跨馬及曉鼓，逸思自覺奔春泉。
其誰從者二妙士，金庭老客南昌仙。
齊驅共語失長道，但見平阪連桑田。
籃輿後繼獨不語，鼻息栩栩山聳肩。
崗回澗曲若無路，萬疊老翠漫秋煙。
三山對起鎻詰屈，僅容蹄轍通人寰。
羊腸移險在平地，九疑山色荒聯綿。
穿松酌水尋二洞，低隱巖腹高山巔。
山巔石室如列廈，接肘可置千賓筵。
最憐西洞隔凡處，凝乳絡壁留空圓。
我將拂袖去不返，戲擊雷鼓揮神鞭。
三華寶衣立可致，九赤班符何足傳。
只將尻與駕神馬，豈顧家火燒凡鉛。
又疑靈物之所宅，卵孕變化蟠蜿蜒。
金龍玉簡投不滿，恐復下與東溟連。
我嗟何地非聖處，火聚正坐青雲軿。
目前閶闔晝自啟，電頃已超天地先。
正緣一念重山嶽，障硋何啻重城堅。
就令信脚到仙宇，凡骨至死包腥羶。
膠膠世網浪自纒，會當去之如蛻蟬。
誰能白衣傍金馬，且復錦袍乘釣船。
金庭客，南昌仙，他年與我乘八景，舉手少别三千年。